text: Sparekasse fik underskud
  16 juli 2013 kl. 13.44
  Frøs Herreds Sparekasse kom ud af første halvår i år med et underskud på 8,2 millioner kroner efter skat mod et overskud på 11,9 millioner kroner året før.
  Sparekassen har taget nedskrivninger på 57 millioner kroner mod 38 millioner kroner i samme halvår sidste år.
  - De forholdsvis store nedskrivninger på kunder handler om, at det stadig er ganske hårde tider for de små og mellemstore virksomheder samt detailhandlen. Landbruget har det også svært, og selv om erhvervet kun fylder seks procent i vores udlån, så har landbruget også sat sine spor i Frøs? nedskrivninger denne gang, siger sparekassedirektør Kurt Jensen.
  Han mener, at tabskontoen er udtryk for, at sparekassen støtter op om kunderne.
  - Jeg er slet ikke i tvivl om, at det kommer positivt igen, når det igen går fremad, tilføjer han.
  I forhold til samme tidspunkt sidste år er indlånene i Frøs steget med 10 procent til 4.465 millioner kroner.
  Udlånene er gået op med tre procent til 2.762 millioner kroner.
  Sparekassen har et solidt indlånsoverskud på 1,7 milliarder kroner. For hver 100 kroner, der står i Frøs, er 62 kroner lånt ud.
  Over de seneste tre år har Frøs fået 13.000 nye kunder, og den er på vej med en ny afdeling i Fredericia.
  Frøs Herreds Sparekasse har 11.363 garanter og hører til de ti største sparekasser i Danmark.
  Sparekassen har 132 medarbejdere fordelt på ti afdelinger i Rødding, Gram, Vejen, Ribe, Haderslev, Esbjerg, Kolding, Vejle, Aabenraa og Sønderborg.
  